ചിറയിന്കീഴ് താലൂക്ക് ആശുപത്രി പരാതികളുടെ നടുവില് ചിറയിന്കീഴ്: ചിറയിന്കീഴ് താലൂക്ക് ആശുപത്രി പരാധീനതകള്ക്കും പരിവട്ടങ്ങള്ക്കും നടുവില്. ആശുപത്രിയിലെ ഒ.പി ബ്ലോക്കിന് മുകളില് ആരംഭിച്ച ഓപ്പറേഷന് തിയേറ്ററിന്റെ ഉദ്ഘാടനം കഴിഞ്ഞ സര്ക്കാരിന്റെ കാലത്ത് നടന്നതാണ്. ഇതുവരെ ഇവിടെ പ്രവര്ത്തനം ആരംഭിച്ചില്ല. അശാസ്ത്രീയമായ നിര്മാണവും ഓപ്പറേഷന് തിയേറ്ററിന് മതിയായ സാധന സാമഗ്രികള് ഇല്ലാത്തതുമാണ് ഇവിടെ പ്രവര്ത്തനം ആരംഭിക്കുന്നതിന് തടസമായി നില്ക്കുന്നത്. ആശുപത്രിയിലെ മൂന്ന് നില ജനറല് വാര്ഡ് കൊവിഡ് രോഗികള്ക്കായി മാറ്റിയതിനാല് ശസ്ത്രക്രിയ നടത്തേണ്ടിവരുന്ന രോഗികള്ക്ക് അതിന് മുന്പുള്ള ആശുപത്രി വാസത്തിന് മതിയായ കിടക്കള് കിട്ടാതെ വരുന്ന അവസ്ഥയും നിലനില്ക്കുകയാണ്. ഇതുകാരണം ഓപ്പറേഷന്റെ എണ്ണം കുറയ്ക്കേണ്ട അവസ്ഥയായതിനാല് രോഗികള് ദുരിതത്തിലുമാണ്. ഓപ്പറേഷന് തിയേറ്ററും പോസ്റ്റ് ഓപ്പറേറ്റ് വാര്ഡും തമ്മില് ബന്ധിപ്പിച്ചിട്ടില്ലാത്തതിനാല് ഓപ്പറേഷന് കഴിഞ്ഞ രോഗികളെ ആംബുലന്സിലാണ് ഇവിടെ പോസ്റ്റ് ഓപ്പറേറ്റ് വാര്ഡിലേക്ക് മാറ്റുന്നത്. കൊവിഡ് സെന്ററുള്ള ഇവിടെ നിന്ന് കൊവിഡ് ഡ്യൂട്ടിക്കായി സ്പെഷ്യലിസ്റ്റ് ഡോക്ടര്മാരെ അയയ്ക്കുന്നത് കാരണം ഇവരുടെ ഒ.പിയിലെത്തുന്നവര്ക്ക് ഡോക്ടറുടെ സേവനം ലഭിക്കാതെ പോകുന്നു. ഇതുകൂടാതെ ആശുപത്രി ഫാര്മസിയില് മതിയായ മരുന്നുകളില്ലെന്ന ആരോപണവും ശക്തമാണ്. ആശുപത്രി പരിസരത്ത് തെരുവുനായ്ക്കളുടെ ശല്യവുമുണ്ട്. പരാതികള് ആവശ്യത്തിന് ജീവനക്കാരില്ല പലപ്പോഴും ആംബുലന്സ് ലഭിക്കുന്നില്ല ഫാര്മസിയില് ആവശ്യത്തിന് മരുന്നില്ല ആശുപത്രി പരിസരത്ത് തെരുവ് നായ ശല്യവും രൂക്ഷം ഡയാലിസിസ്, പാലിയേറ്റീവ് കെയര് തുടങ്ങിയവ ഇവിടെ ആരംഭിച്ചിട്ട് നാളുകളായെങ്കിലും അതിന്റെ പേരില് പോസ്റ്റുകള് അനുവദിച്ചിട്ടില്ല. ആംബുലന്സ് ഉണ്ടെങ്കിലും 6 ആംബുലന്സുകള് ഇവിടെയുണ്ടെങ്കിലും പലപ്പോഴും ഒന്ന് പോലും സമയത്ത് ലഭിക്കാറില്ലെന്ന് ആശുപത്രി ജീവനക്കാര് തന്നെ പറയുന്നു. ആംബുലന്സിന്റെ അഭാവം കാരണം ഓപ്പറേഷന് കഴിഞ്ഞാലും പോസ്റ്റ് ഓപ്പറേറ്റ് വാര്ഡില് എത്താന് മണിക്കൂറുകളോളം താമസിക്കും. മാത്രവുമല്ല രോഗികളെ മെഡിക്കല് കോളേജ് അടക്കമുള്ള മറ്റ് ആശുപത്രികളിലേക്ക് മാറ്റുന്നതിനും പലപ്പോഴും ആംബുലന്സ് ലഭിക്കാറില്ലെന്ന് അനുഭവസ്ഥര് തന്നെ പറയുന്നു. ആശുപത്രിയിലെ പല ആംബുലന്സുകളും നിസാര പണികളുടെ പേരില് ഓടാതായിട്ട് നാളുകളായി. ഡോക്ടര്മാരും ഇല്ല ഓര്ത്തോ വിഭാഗത്തില് ഇവിടെ രണ്ട് ഡോക്ടര്മാരാണ് ഉണ്ടായിരുന്നത്. അതിലൊരാള് മരിച്ചു. പകരം വന്ന ഓര്ത്തോ ഡോക്ടര് മാസങ്ങളായി ലീവിലാണ്. ഫലത്തില് ഓര്ത്തോയ്ക്ക് ഒരാള് മാത്രമാണുള്ളത്. ഈ വിഭാഗത്തില് 150ല് പ്പരം പേര് ഒ.പിയില് മാത്രം എത്തുന്നതിനാല് ഈ കുറവ് നികത്തണമെന്ന ആവശ്യം ശക്തമാണ്.